# Rutebeuf - Œuvres complètes, 1839/Renart le Bestourné
### Renart le Bestourné,

Renars est mors, Renars est vis, Renars est ors, Renars est vils, Et Renars règne ; Renars a mult régné el règne ; Bien i chevauche à lasche regne, Col estendu. L’en le devoit avoir pendu Si com je l’avoie entendu, Mès non a voir : Par tens le porrez bien savoir. Il est sires de tout l’avoir Monseignor Noble, Et de la Brie et du vingnoble. Renars fist en Constantinoble Bien ses aviaus, Et en cases et en caviaus. N’i laissa vaillant .ij. naviaus
L’emperéor, Ainz en fist povre péchéor ; Par pou ne le fist peschéor Dedenz la mer. Ne doit l’en bien Renars amer Qu’en Renars n’a fors que l’amer, C’est sa droiture. Renars a mult grant norreture ; Mult en avons de sa nature En ceste terre. Renars porra movoir tel guerre Dont mult bien se porroit soufferre La régions. Mesires Nobles li lyons Cuide que sa sauvacions De Renart viegne. Non fet voir ; de Dieu li soviegne ! Ainçois dout qu’il ne l’en aviegne Domage et honte. Se Nobles savoit que ce monte Et les paroles que l’en conte Parmi la vile, Dame Raimborc, dame Poufile Qui de lui tienent lor concile, Çà .x. çà vint, Et dient c’onques mès n’avint N’onques à franc cuer ne sovint De tel geu faire,
Bien li déust membrer de Daire Que li sien firent à mort traire Par s’avarisce. Quant j’oi parler de si lait visce, Par foi toz li cuers m’en hérice De duel et d’ire Si fort que je ne sai que dire ; Quar je voi roiaume et empire Trestout ensamble. Que dites-vous ? que il vous samble Quant mesires Nobles dessamble Toutes ses bestes, Qu’il ne puéent metre lor testes Aus bons jors ne aus bones festes En sa meson ; Et se n’i set nule reson Fors qu’il doute de la seson, Que n’enchiérisse ; Mès jà de ceste anée n’isse, Ne mès coustume n’establisse Qui ce brassa ! Quar trop vilain fet embraça : Roneaus li chiens le porchaça Avoec Renart. Nobles ne set engin ne art Ne c’uns des asnes de Sénart
Qui busche porte ; Il ne set pas de qu’est sa porte. Por ce fet mal qui li enorte Se tout bien non. Des bestes orrez ci le non Qui de mal fère ont le renon Tosjours éu. Mult ont grevé, mult ont néu ; Aus seignors en est meschéu Et il s’en passent. Assez emblent, assez amassent ; C’est merveille qu’il ne se lassent. Or entendez Com Nobles a les iex bendez, Et se son ost estoit mandez Par bois, par terre, Où porroit-il trover ne querre En qui il se fiast de guerre Se mestier ière ? Renars porteroit la banière, Roneaus, qu’à toz fet laide chière, Feroit la bataille première, O soi nului. Bien vous puis dire de celui
Jà nus n’aura honor de lui De par servise. Quant la chose seroit emprise, Ysengrins, que chascuns desprise, L’ost conduiroit ; Où se devient, il s’enfuiroit. Bernart l’asne les déduiroit, O sa grant croiz. Cil .iiij. sont fontaine et doiz, Cil .iiij. ont l’otroi et la voiz De tout l’osté. La chose gist sor tel costé C’onques rois de bestes n’ot té Le bel aroi. Cist sont bien mesnie de roi ; Il n’aiment noise ne desroi Ne grant murmure. Quant mesires Nobles pasture Chascuns s’en ist de sa pasture ; Nus n’i remaint ; Par tens ne saurons où il maint, Jà autrement ne se demaint Por querre avoir, Qu’il en porra assez avoir, Et cil ont assez de savoir
Qui font son conte. Bernars gete, Renars mesconte : Ne connoissent honor de honte ; Roneaus abaie, Et Ysengrins pas ne s’esmaie. Le seau porte troupt qu’il paie, Gart chascuns soi : Ysengrins a .i. filz o soi Qu’a toz jors de mal fère soi ; S’a non Primaut : Renars .i. qui a non Grimaut. Poi lor est comment ma rime aut, Mès que mal facent, Et que toz les bons us effacent. Diex lor otroit ce qu’il porchacent ! S’auront la corde. Lor ouvraingne bien s’i acorde, Quar il sont sanz miséricorde Et sanz pitié, Sanz charité, sanz amistié. Monseignor Noble ont tuit getié De bons usages : Ses ostex samble uns reclusages. Assez font paier de musages Et d’avaloingnes A ces povres bestes lontaingnes
A cui il font de granz essoingnes. ﻿Diex les confonde Qui sires est de tout le monde ! Et je r’otroi que l’on me tonde ﻿Se maus n’en vient ; Quar d’un proverbe me sovient, Que l’en dit : Tout pert qui tout tient : ﻿C’est à bon droit. La chose gist sor tel endroit Que chascune beste voudroit ﻿Que venist l’Once. Se Nobles copoit à la ronce De mil n’est pas .i. qui en gronce, ﻿C’est voirs sanz faille : L’en seusche guerre et bataille, Il ne me chaut, mès que bien n’aille.
* ↑ Bestourné, doublement changé, métamorphosé. (Voyez, pour d’autres détails et pour l’explication de cette pièce, la note Z, à la fin du volume.)
* ↑ Ms. 7633. Var. Non at.
* ↑ Ms. 7633. Var. Véoir.
* ↑ Il faudrait probablement caves, ainsi qu’on lit au Ms. 7615.
* ↑ Ms. 7615. Var. Est-ce droiture ?
* ↑ Ce vers manque au Ms. 7615.
* ↑ Ms. 7615. Var. En convendra.
* ↑ Ces personnages figurent dans le Roman du Renart.
* ↑ Daire, Darius.
* ↑ Mss. 7633, 7615. Var. Grant.
* ↑ Ms. 7615. Var. Parfois tout le poil m’en hérice. — Le Ms. 7633 dit peuz.
* ↑ Ms. 7615. Var. Puis mot.
* ↑ Ms. 7633. Var. Que vos en semble.
* ↑ Ms. 7615. Var. Redoubte.
* ↑ Ms. 7633. Var. Roniaux. — Ms. 7615. Var. Rooniaux.
* ↑ Ms. 7615. Var. Quoy.
* ↑ Ms. 7633. Var. Et ce ces oz.
* ↑ Ms. 7615. Var. Par mer.
* ↑ Les six vers qui suivent sont tronqués dans le Ms. 7615. Ces altérations au texte primitif n’ont rien d’étonnant, car, bien que l’écriture de ce manuscrit soit du 13e siècle, la copie de Renart le Bestourné et celle de l’Evangile des femmes, petite pièce satirique fort spirituelle que j’ai donnée dans mon recueil intitulé Jongleurs et Trouvères, y sont d’une main postérieure qui décèle environ le 15e siècle.
* ↑ Ms. 7633. Var. Tant.
* ↑ Ms. 7615. Var. Conduiroit.
* ↑ Mss. 7633, 7615. Var. A tout sa crois.
* ↑ Mss. 7633, 7615. Var. En ceil costei.
* ↑ Ms. 7633. Var. Que rois de bestes ne l’ot teil.
* ↑ Ms. 7615. Var. Closture.
* ↑ Mss. 7633, 7615. Var. Faire,
* ↑ Mss. 7633, 7615. Var. Devra.
* ↑ Ms. 7633. Var. Seivent.
* ↑ Les trois vers qui suivent manquent au Ms. 7615.
* ↑ Ms. 7633. Var. Le séel porte tropt que il paie.
* ↑ Ms. 7633. Var. Que toz jors de mal faire a soi.
* ↑ Ms. 7615. Var. Pou si leur est coument mal ault.
* ↑ Ms. 7615. Var. Et que tous Lyons vous effacent. — Cette dernière leçon est évidemment une erreur du copiste.
* ↑ Voyez, pour l’explication de toutes ces personnifications allégoriques empruntées au Roman du Renart, la note Z, à la fin du volume.
* ↑ Ms. 7615. Var. Je ne croi pas que nul en gronce.
* ↑ Ms. 7633. Var. Hom seuege.